ไม่ง่าย...
&nbsp;
21 ส.ค. 2554

.....ทีมข่าวการเงิน
ตั้งแต่วันแถลงธนาคารธนชาตซื้อหุ้นธนาคารนครหลวงไทย ก็ยังไม่ได้ยินการพูดเป็นจริงเป็นจังซะทีว่า ตราสัญลักษณ์ของธนาคารนครหลวงไทยน่ะ จะทำยังไง
เพราะตราชฎาของธนาคารนครหลวงไทยนั้นน่ะหนา เป็นตราสัญลักษณ์พระราชทาน
แต่ฝ่ายธนชาตก็ยืนยันเป็นมั่นเหมาะ ยังงั้ยยังงัยก็ต้องใช้ชื่อธนาคารธนชาต สีส้มแปร๋น
ข่าวแว่วว่า งานนี้ต้องขอคำปรึกษาสำนักพระราชวัง 
ในที่สุด บันเทิง ตันติวิท ประธานกรรมการธนาคารธนชาต ไขข้อข้องใจว่า ยังไม่ถึงเวลาที่จะปรึกษาใครในเรื่องนี้ เพราะงานนี้มันยังไม่เสร็จน่ะอีหนู เดี๋ยวมันจะน่าเกลียดเกิ๊น 
แต่ที่รู้ๆ ครุฑ มงกุฎหรือชฎานั้นคงไม่น่าเป็นทรัพย์สินที่ต้องพ่วงมาด้วยกระมัง 
ถ้าจะต้องพ่วงมาให้ธนชาตด้วย ก็ต้องดูว่าจะทำอย่างไร ผสมผสานเข้ากับตราสัญลักษณ์ของธนชาตปัจจุบันได้มั้ย
ไอเดียบรรเจิด แต่มันไม่ง่ายอย่างที่พูด จะสวมชฎาใส่สัญลักษณ์ตัว “T” ของธนชาตน่ะ ไม่รู้เข้ากันได้ยังงัย แต่ต้องดูต่อไปว่าโลโก้ธนชาตจะเป็นจั๋งได๋ 
แต่ที่แน่ๆ สีต้องส้มแปร๋น